**Fjala përshëndetëse në ceremoninë e finalizimit të Planit Strategjik të Gjykatës Kushtetuese - Veprimtari e organizuar në bashkëpunim me KAS dhe**

**Zyrën e Prezencës së OSBE-së në Shqipëri, 22 prill 2021**

**I nderuar zoti Vincenzo Del Monaco, Ambasador i OSBE-së në Shqipëri,**

**I nderuar zoti Tobias Rüttershoff, Drejtori i KAS në Shqipëri,**

**Të nderuar kolegë,**

Më lejoni që para së gjithash të shpreh kënaqësinë dhe mirënjohjen tonë të veçantë për organizimin dhe realizimin e kësaj veprimtarie, e cila është konkretizim i bashkëpunimit shumë të frytshëm dhe të suksesshëm mes Gjykatës Kushtetuese, Zyrës së Prezencës së OSBE-së në Shqipëri dhe Fondacionit Konrad Adenauer. Përfitoj nga ky rast për të falënderuar edhe një herë shumë përzemërsisht Ambasadorin e OSBE-së, Sh.T.Z. Vincenzo Del Monaco, për mbështetjen dhe besimin që na ka dhënë, duke nënshkruar së fundmi edhe një Memorandum Mirëkuptimi me Gjykatën Kushtetuese, si dhe për të risjellë në vëmendje faktin se Gjykata Kushtetuese ka pasur edhe më parë bashkëpunim të vazhdueshëm me Fondacionin Konrad Adenauer, veçanërisht në fushën e publikimeve.

Gjykata Kushtetuese e Shqipërisë, edhe pse e relativisht e “re” në familjen e gjykatave kushtetuese, nën dritën e përvojave më të mira të gjykatave homologe, si interpretuesja përfundimtare e frymës dhe gërmës së Kushtetutës, përfaqëson gurin themeltar në garantimin e ekuilibrit të pushteteve dhe respektimin e të drejtave dhe lirive themelore të njeriut, si dhe është një prej mekanizmave më thelbësorë për realizimin dhe qëndrueshmërinë e reformimeve demokratike. Ajo, si gardiane e nevojshme e institucioneve demokratike, në rrugëtimin e saj është përballur me situata komplekse dhe jo të lehta, ku jo rrallë herë i është dashur të përcaktojë kufijtë e ushtrimit të veprimtarisë së organeve shtetërore, duke qëndruar në lartësinë e rolit të saj, si një organ në mbrojtje të Kushtetutës dhe pa lëshuar pe në përmbushjen e misionit të saj.

Sot, ne kemi nderin e veçantë të pasjes dhe prezantimit të Planit të parë Strategjik të kësaj Gjykate.

Planet e deritanishme të veprimit të Gjykatës parashikonin në baza vjetore politikat financiare dhe ato për ngritjen e kapaciteteve të saj dhe kjo është hera e parë që ky institucion do ta orientojë dhe do ta bazojë veprimtarinë e tij në një dokument strategjik disavjeçar, të plotë, të detajuar dhe tepër angazhues. Plani Strategjik i një institucioni shënjon drejtimet kryesore, të cilat duhen ndjekur e respektuar gjatë zhvillimit të veprimtarisë së tij, por jo pa fleksibilitet, pra duke përshtatur objektivat e mëdha strategjikë me kërkesat e kohës.

Pikërisht, në këtë kontekst, hartimi i Planit Strategjik të Gjykatës Kushtetuese erdhi si një nevojë e kohës, veçanërisht pas ndryshimeve kushtetuese të vitit 2016, për të evidentuar sfidat me të cilat ajo është përballur dhe mund të përballet gjatë funksionimit të saj, si dhe për të zhvilluar më tej strategjitë për vlerësimin dhe plotësimin e nevojave dhe adresimin e çështjeve që lidhen me këto sfida.

Puna konkrete për hartimin e Planit Strategjik të Gjykatës ka nisur që në fillim të vitit 2020. Grupet e punës kanë organizuar takime e tryeza të njëpasnjëshme në mënyrë që të pasqyrohen të plota dhe të mirëformulohen në këtë material të gjitha nevojat dhe problematikat institucionale të evidentuara gjatë viteve, si dhe hapat ose masat që duhen ndërmarrë për realizimin ose përmirësimin e tyre.

Plani Strategjik 2021-2023 do të shërbejë si një hap i parë për krijimin e një procesi të gjatë dhe të vazhdueshëm që do të ketë në fokus përmirësimin e funksionimit të Gjykatës, si një institucion i pavarur dhe i paanshëm, transparent dhe llogaridhënës, efikas dhe efektiv. Ky dokument është një udhërrëfyes për të arritur standarde edhe më të larta në drejtim të realizimit të misionit të Gjykatës Kushtetuese për dhënien e drejtësisë kushtetuese dhe përmbushjes së këtij misioni me integritet dhe besueshmëri të lartë nga publiku. Gjithashtu, ky Plan Strategjik përcakton objektivat strategjikë dhe specifikë, si dhe masat konkrete që do të ndërmerren për të konsoliduar veprimtarinë e Gjykatës, për ta bërë atë më eficiente dhe transparente.

Përmes këtij Plani Strategjik, Gjykata angazhohet të përmirësojë teknologjinë e menaxhimit të çështjeve, të rrisë kapacitetet njerëzore për një shqyrtim cilësor e efikas të çështjeve, të ndërmarrë hapa për të rritur aksesin ndaj publikut, si dhe të hartojë dokumentacionin e nevojshëm për mirëfunksionimin e saj.

Realizimi i këtyre prioriteteve do të ndikojë në rritjen e nivelit të transparencës, në krijimin e kushteve për një vendimmarrje cilësore në respektim të afateve ligjore, forcimin e besimit të publikut te Gjykata, si dhe përmirësimin e kornizës ligjore të funksionimit të saj.

Hartimi i Planit Strategjik të Gjykatës Kushtetuese të Shqipërisë, me mbështetjen e partnerëve ndërkombëtarë, si OSBE-ja dhe fondacioni gjerman Konrad Adenauer, dhe sidomos prezantimi i sotëm i këtij Plani në këtë formë, edhe pse kufizimet e vendosura për shkak të pandemisë aktuale e kanë bërë të pamundur praninë e të ftuarve të tjerë të pranishëm në sallë, është një mënyrë e shkëlqyer në drejtim të imazhit të Gjykatës Kushtetuese në sytë e publikut vendas dhe të huaj, si dhe është një tregues i funksionimit dhe i vazhdimësisë së veprimtarisë së saj.

Dëshiroj të përfitoj nga ky rast për të përgëzuar të gjithë gjyqtarët dhe stafin e Gjykatës Kushtetuese që u angazhuan për realizimin e këtij dokumenti strategjik dhe, po ashtu, të shpreh mirënjohjen dhe respektin për ekspertët ndërkombëtar, si të ndjerin z. Shefqet Berisha, z. Ruzhdi Halili dhe z. Jeton Bytyqi që vunë në shërbim të hartimit të këtij dokumenti përvojën e tyre profesionale dhe evidentuan kulturën e bashkëpunimit mes gjithë aktorëve të përfshirë në këtë proces.

Duke përfunduar, shpreh besimin e plotë se në bashkëpunim me institucionet kushtetuese dhe me organizmat ndërkombëtarë, Gjykata Kushtetuese do të realizojë me sukses zbatimin e Planit Strategjik.

Ju faleminderit!